Premierul Marcel Ciolacu a anunțat, vineri, că Autostrada Moldovei A7 va fi deschisă circulației mai repede decât era estimat termenul inițial. Premierul a arătat că nimic nu se poate realiza fără o stabilitate politică, menționând că social-democrații și liberalii vor să meargă în continuare în faţa românilor cu acest proiect politic.
"În sfârşit nu vorbim de promisiuni, vorbim de certitudini. Este pentru prima oară când cu certitudine Moldova va avea autostradă. Vom avea autostrada Moldovei, A7, dacă constuctorul va continua în acest ritm, până la sfârşitul anului vom deschide circulaţiei în jur de 148 de km, din câte am înţeles de la domnul ministru, ceea ce este o veste extraordinară, este o devansare a lucrărilor", a spus premierul. Marcel Ciolacu a precizat că "vorbim de o promisiune şi o obligaţie pe care România şi-a luat-o prin PNRR".
"A7 este integral din fonduri europene, prin PNRR, asta arată cât de mult înseamnă apartenenţa României la UE şi vorbim de stabilitate politică. Când am hotărât împreună sp venim cu această coaliţie de guvernare, nu exista niciun metru de autostradă a Moldovei. Acum, vorbim ca anul acesta să avem în jur de 148 de km şi anul viitor să se finalizeze în integralitate", a mai arătat premierul Ciolacu.
El a subliniat că asta înseamnă fondurile europene şi România nu se va putea dezvolta fără aceste fonduri.
"Prin PNRR avem aproape 30 de miliarde, prin exerciţiul financiar actual 46 de miliarde, sunt cele mai consistente fonduri şi reforme prin care trebuie să treacă România", a mai declarat Marcel Ciolacu, adăugând că "nimic nu se poate realiza fără o stabilitate politică".
"Vrem să mergem în continuare în faţa românilor cu acest proiect politic care începe să se vadă şi pe aşteptările românilor", a mai spus preşedintele PSD.
Premierului Marcel Ciolacu, președintele PSD, președintele Senatului și al PNL, Nicolae Ciucă, și a ministrului Transporturilor și Infrastructurii, Sorin Grindeanu, s-au aflat, vineri, la șantierul de infrastructură rutieră pentru Lotul 2 Domnești Târg – Răcăciuni din Autostrada A7, în zona localității Adjud.
Autostrada A7, cunoscută și sub numele de "Autostrada Moldovei", este planificată să aibă o lungime de aproximativ 318 kilometri și să lege orașele Bacău, Roman, Suceava și Botoșani. Scopul principal al acestui proiect este de a spori mobilitatea și de a îmbunătăți infrastructura de transport în regiunea Moldovei, stimulând astfel dezvoltarea economică și reducând decalajele regionale.
Cu toate acestea, implementarea autostrăzii A7 a întâmpinat numeroase obstacole și întârzieri. Costurile ridicate și resursele limitate au fost principalele provocări întâmpinate de către autorități. În plus, probleme legate de exproprieri, impactul asupra mediului și cerințele tehnice au contribuit, de asemenea, la întârzieri în implementarea proiectului.
Susținătorii proiectului au argumentat însă că autostrada A7 este esențială pentru dezvoltarea regională și națională a României. Ei subliniază faptul că această autostradă va îmbunătăți semnificativ accesul la regiunea Moldovei, va reduce timpul de călătorie și va stimula investițiile și turismul în zonă.